ഭൂമി ഏറ്റെടുപ്പില് ആശങ്ക മലപ്പുറം: ഭാരത് മാല പദ്ധതിയില് ഉള്പ്പെട്ട നിര്ദ്ദിഷ്ട പാലക്കാട് മലപ്പുറം ഗ്രീന് ഫീല്ഡ് ഹൈവേ നിര്മ്മാണത്തിന് ഭൂമി ഏറ്റെടുക്കുന്നതില് കടുത്ത ആശങ്കയില് അരീക്കോട് വില്ലേജിലെ ജനങ്ങള്. ജനവാസ പ്രദേശങ്ങളെ പരമാവധി ഒഴിവാക്കി നിര്മ്മാണം പൂര്ത്തീകരിക്കുകയെന്ന ലക്ഷ്യത്തോടെ നടപ്പിലാക്കുന്ന ഗ്രീന് ഫീല്ഡ് ഹൈവേ പദ്ധതിയില് അരിക്കോട് വില്ലേജിലെ 208 മുതല് 237 വരെയുള്ള സര്വേ നമ്ബറുകള് ഉള്പ്പെട്ടിട്ടുണ്ട്. ഇവിടങ്ങളില് 850 മീറ്റര് പരിധിയില് നൂറിലധികം കുടുംബങ്ങളാണ് താമസിക്കുന്നത്. ഭൂമിയേറ്റെടുക്കുന്നതോടെ വീടും സ്ഥലവും നഷ്ടമാവും. നിര്ദ്ദിഷ്ട പദ്ധതി പ്രദേശത്ത് നിന്ന് നൂറുമീറ്റര് മാറി ജനവാസം കുറഞ്ഞ പ്രദേശങ്ങളുണ്ട്. മറ്റ് ജില്ലകളില് പാത കടന്നുപോവുന്ന മിക്കയിടങ്ങളും ജനവാസം കുറഞ്ഞ പ്രദേശങ്ങളിലൂടെയാണെന്ന് ചൂണ്ടിക്കാട്ടി ദേശീയ പാത അതോറിറ്റിക്ക് പരാതി നല്കാന് ഒരുങ്ങുകയാണ് നാട്ടുകാര്. ഭൂമി ഏറ്റെടുക്കുന്നതുമായി ബന്ധപ്പെട്ട നിര്ദ്ദേശങ്ങള് വില്ലേജ് അധികൃതര്ക്ക് ലഭിച്ചിട്ടില്ല. പ്രദേശവാസികള് രാഹുല് ഗാന്ധി എം.പിക്കും ജില്ലാ കളക്ടര്ക്കും പരാതി നല്കിയിട്ടുണ്ട്. തുടര്സമര പരിപാടികള്ക്കായി ആക്ഷന് കമ്മിറ്റിയും രൂപീകരിച്ചു. ഇതുസംബന്ധിച്ച വാര്ത്താസമ്മേളനത്തില് ആക്ഷന് കമ്മിറ്റി ഭാരവാഹികളായ ഹൈറുല് ബഷീര്, റഫീഖ് ബാബു, കബീര് ചോലയില്, ഇ.കെ. ജലീല് പങ്കെടുത്തു.